SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 77

**2020. gada 15. janvārī plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Jānis Ādamsons**

**Raimonds Bergmanis**

**Ivans Klementjevs**

**Ainars Latkovskis**

**Mārtiņš Staķis**

uzaicinātās personas:

* Valsts drošības dienesta priekšnieka vietnieks **Ēriks Cinkus**;
* Finanšu izlūkošanas dienesta Sadarbības koordinēšanas nodaļas vadītājs **Aleksejs Loskutovs**;

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Kristiāna Bumbiere, Inese Silabriede un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta, ar slēgto daļu

Darba kārtība:

**Terorisma finansēšanas novēršanas stratēģija 2019. – 2021. gadam.**

*Izskatāmie dokumenti:*

*1. Terorisma finansēšanas novēršanas stratēģija 2019.–2021. gadam;*

*2. Finanšu izlūkošanas dienesta prezentācija “Terorisma finansēšanas riski”, 15.01.2020.*

J.Rancāns atklāj sēdi, informē par izskatāmā jautājuma nozīmīgumu.

*Notiek diskusija par slēgtas sēdes nepieciešamību. Deputāti un uzaicinātās amatpersonas šādu nepieciešamību neredz.*

J.Rancāns dod vārdu Valsts drošības dienesta (turpmāk – VDD) pārstāvim.

E.Cinkus informē par terorisma draudu situāciju pasaulē un Latvijā, atzīmē no šīs situācijas izrietošos rīcības modeļus, akcentē pasākumus terorisma finansēšanas novēršanai. Terorisms saglabājas kā viena no starptautiskās drošības prioritātēm, tā tendences Latvijā būtiski neatšķiras no tendencēm Eiropā un Skandināvijā. Uzsver, ka drošības apdraudējuma līmenis šobrīd Latvijā ir zems, bet vidējā termiņā tas var pieaugt, reizēm arī ļoti strauji. Ir nepieciešams īsā laika termiņā izveidot efektīvu pretterorisma sistēmu. Īsumā raksturo terorisma finansēšanas izpausmes citās valstīs, arī islama kultūras centru, iespējams, apzinātas un mērķtiecīgas darbības terorisma finansēšanā. Atzīmē islama kultūras centriem piederīgu personu došanos uz Islama valsts kontrolētajām teritorijām un atgriešanos no tām, akcentē Mārtiņa Grīnberga gadījumu.

Informē par trīs gadu termiņam izstrādāto Terorisma finansēšanas novēršanas stratēģiju (turpmāk – Stratēģija), kuras mērķis ir definēt vienotu terorisma finansēšanas novēršanā iesaistīto institūciju (Finanšu izlūkošanas dienests, Valsts ieņēmumu dienests, VDD, Finanšu un kapitāla tirgus komisija, Ģenerālprokuratūra) izpratni. Stratēģijā ietverti tuvākajā laikā un vidējā termiņā sasniedzamie mērķi. Īstermiņa mērķis ir iestādēm vienoties par vienotu izpratni terorisma finansēšanas novēršanas jautājumos un pilnveidot institucionālo sadarbību, lai samazinātu sākotnējos riskus, bet ilgtermiņā paredzēta pastāvīgas un mērķtiecīgas politikas izveide. Terorisma situācija pasaulē nemitīgi mainās un attīstās, pēdējā laikā tiek izmantoti neordināri un līdz šim nebijuši paņēmieni, tādēļ Latvijas institūcijām ir jābūt tam gatavām.

Dokumentā ir definēti terorisma finansēšanas novēršanas pamatprincipi: atbilstība starptautiskajām normām un mūsu nacionālajai specifikai; starptautiskā sadarbība, labākās citvalstu pieredzes pārņemšana un implementācija mūsu sistēmā, informācijas apmaiņa; starpinstitūciju sadarbības pilnveidošana, lai mazinātu ievainojamības draudus, palielinātu izpratni pat terorisma finansēšanas novēršanas problēmu.

Dokuments tika izstrādāts, sadarbojoties iesaistītajām institūcijām, tas tika izskatīts Finanšu sektora attīstības padomē un apstiprināts 2019. gada 1. oktobrī. Tas tiek tulkots arī angliski, lai dokumentu varētu prezentēt *Moneyval* rekomendāciju izpildes procesā.

J.Rancāns dod vārdu Finanšu izlūkošanas dienesta (turpmāk – FID) pārstāvim.

A.Loskutovs demonstrē prezentāciju un informē par jautājuma aktualitātēm FID skatījumā, atzīmē sadarbību ar VDD.

Atbilstoši Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumam terorisma finansēšana ir definēta kā “jebkādā veidā iegūtu finanšu līdzekļu vai citas mantas tieša vai netieša vākšana vai nodošana ar mērķi tos izmantot vai zinot, ka tie tiks pilnīgi vai daļēji izmantoti, lai veiktu teroristiskas darbības”.

A.Loskutovs komentē terorisma finansēšanas riska novērtējumu, atzīmē, ka nacionālie terorisma finansēšanas draudi tiek novērtēti kā “vidēji” un ievainojamība tika novērtēta kā “vidēji zema”. Kopumā terorisma finansēšanas risks ir vērtējams kā “vidēji zems/vidējs”. Atzīmē faktorus, kas rada nozīmīgāko ievainojamību:

* Latvijas finanšu pakalpojumu sniedzēji var tikt izmantoti finanšu līdzekļu pārskaitījumiem;
* nebanku sektorā ne vienmēr tiek izmantoti adekvāti tehnoloģiskie risinājumi teroristu identificēšanai, t.sk. klientu pārbaudei sankciju sarakstos;
* finanšu pakalpojumi, ko iespējams saņemt neklātienē, rada anonimitātes un krāpniecības risku – šādi pakalpojumi ir viegli un ātri pieejami un nav skaidrs iegūto līdzekļu izlietošanas mērķis;
* nebanku sektorā ne vienmēr tiek praktizēta pilnvērtīga personu pārbaude sankciju sarakstos, kā arī nebanku sektorā nodarbināto zināšanas par terorisma finansēšanas riskiem ir nepilnīgas;
* biedrībām pastāv iespēja brīvi saņemt ziedojumus, to avoti netiek uzskaitīti, turklāt pastāv grūtības veikt ziedojumu izlietošanas kontroli.

A.Loskutovs atzīmē faktorus, kas rada nozīmīgākos draudus. Uzsver, ka šie draudi pakāpeniski samazinās, bet vēl pastāv:

1. Latvijas iedzīvotāju iespējamā pievienošanās teroristiskiem grupējumiem vai radikalizēšanās;
2. darījumu izpildes ātrums finanšu sektorā, to apjoms un plašā ģeogrāfija nodrošina iespēju, ka Latviju var izmantot terorisma finansēšanai, piemēram, kad klients slēpjas, izmantojot formālu patiesā labuma guvēju, vai klients slēpj darījumus sarežģītu darījumu shēmās, izmantojot čaulas kompānijas.

FID skatījumā atzīmēti būtiskie terorisma finansēšanas riski:

* Latvijas iedzīvotāju iespējamā radikalizēšanās;
* kredītiestāžu un maksājumu iestāžu finanšu pakalpojumu izmantošana teroristisku organizāciju atbalstīšanai vai pašfinansēšanai radikalizēšanās gadījumā;
* nevalstisko organizāciju līdzekļu izmantošana terorisma finansēšanai. Šķietami likumīgiem mērķiem iegūtu ziedojumu novirzīšana teroristu organizācijām vai to dalībniekiem;
* Latvijas finanšu sistēmas izmantošana aizdomīgu pārskaitījumu veikšanai kā posms sarežģītu darījumu ķēdēm terorisma finansēšanai ārvalstīs;
* nacionālo kopienu izmantošana;
* ārvalstu studentu izmantošana.

Šobrīd nav ļoti liels risks kontekstā ar islāma ekstrēmistiem, jo mums nav tik lielas musulmaņu diasporas, bet kontekstā ar karu austrumu Ukrainā risks pastāv.

A.Loskutovs īpaši komentē iespējamos terorisma finansēšanas riskus, izmantojot nevalstisko organizāciju finansēšanu. NVO sektors var tikt izmantots ļaunprātīgā nolūkā, ko veicina šādi faktori:

* intensīva naudas aprite (t.sk. skaidras naudas aprite);
* vispusīga darbības joma;
* nodokļu un grāmatvedības atvieglojumi;
* galvenais ienākumu gūšanas veids – ziedojumi un dāvinājumi;
* darbība, kas saistīta ar valstīm, kur notiek militārie konflikti, vai to kaimiņvalstīm.

A.Loskutovs sniedz konkrētu informāciju par saņemtās ziedotās un dāvinātās naudas un mantas kopsummām NVO sektorā, kā arī sabiedriskā labuma organizācijām, kā arī ar konkrētiem piemēriem atzīmē NVO skaidras naudas aprites problēmas pa nozarēm (TOP 5): reliģija; kultūra un atpūta; sporta biedrības un nodibinājumi; sociālā atbalsta pasākumi personām; tiesiskums un interešu aizstāvība. Informē, ka jautājums par tiesiskā regulējuma pilnveidošanu NVO finanšu aprites jomā, jau ir aktualizēts starpinstitūciju darba grupā Tieslietu ministrijā, tiek meklēti risinājumi NVO finansējuma atklātības un caurspīdīguma nodrošināšanai.

Iezīmē augsta riska nevalstiskās organizācijas, norāda uz risināmām problēmām:

* reliģiskās organizācijas, labdarības organizācijas, kā arī organizācijas, kas nodarbojas ar sociālo palīdzību, izmitināšanas jautājumiem, veselības aprūpi, izglītību, pārstāvniecību vai citu “labu darbu”;
* NVO, kam ir piešķirts sabiedriskā labuma organizācijas statuss;
* NVO, kas nav norādījušas konkrētu nodarbošanās veidu, vai kā darbības veidu norādījušas “citur neklasificēta biedrība vai nodibinājums”. 2017. un 2018. gadā (no šajos gados reģistrētajām NVO) 65% NVO nav norādījušas savu darbības veidu, bet 33% kā darbības veidu norādījušas "Citur neklasificēta biedrība vai nodibinājums".

A.Loskutovs ilustrē NVO finansēšanas situāciju ar piemēriem, atzīmē, ka tiešu saikni starp nacionālo NVO un teroristu organizāciju nav iespējams pamatot.

*Notiek diskusija par NVO finansēšanas problemātiku.*

Deputātu jautājumi

J.Rancāns dod vārdu J.Ādamsonam.

J.Ādamsons iesaka noteikt šai sēdei arī slēgto daļu pēc tam, kad būs izrunāti atklātai sēdei atbilstoši jautājumi. Interesējas par nepieciešamību pilnveidot tiesisko regulējumu attiecībā uz NVO, kad varēs iepazīties ar projektu?

A.Loskutovs uzskata, ka NVO finanšu darbības regulējumam ir jābūt ne mazāk atklātam kā politiskajām partijām noteiktajam.

A.Latkovskis ierosina informēt Saeimas Valsts pārvaldes un pašvaldības komisiju (VPPK) par nepieciešamību pilnveidot NVO finansējuma tiesisko regulējumu, kā arī informēt VPPK par šajā sēdē konstatētajiem faktiem.

R.Bergmanis interesējas par globālajām tendencēm virtuālās valūtas apritē un nepieciešamību veikt likumdošanas iniciatīvas, lai veicinātu terorisma finansēšanas novēršanu.

Ē.Cinkus paskaidro, ka šāda tiesiskā regulējuma izstrādes nepieciešamība jau ir ietverta izskatāmajā Stratēģijā.

R.Bergmanis interesējas par Valsts ieņēmumu dienesta darbības (VID) uzlabošanu NVO sfēras uzraudzībā, nepieciešamību palielināt VID kapacitāti kopējo uzdevumu izpildē, atzīmē darbības ar sensitīvo informāciju.

Ē.Cinkus paskaidro, ka šobrīd neredz nopietnas problēmas galveno iesaistīto institūciju sadarbībā. Būtiski ir veicināt institūciju un NVO sektora izpratni par problēmām, veikt izglītojošo darbu, uzlabot informācijas apriti.

R.Bergmanis interesējas par Stratēģijas sasaisti ar Nacionālās attīstības plānu (turpmāk – NAP), arī nacionālās drošības jautājumu aktualizāciju NAP.

Ē.Cinkus informē, ka tiek gatavots Nacionālās drošības plāns, būs arī citi dokumenti (klasificēti), kuros būs ietverti konkrēti uzdevumi ar izpildes termiņiem un atbildīgajām institūcijām.

R.Bergmanis atzīmē, ka visaptverošās valsts aizsardzības kontekstā valsts drošības jautājumi NAP ietvaros pietiekami neparādās, bet valsts aizsardzības komponente ir nozīmīga visai sabiedrībai kopumā.

J.Rancāns apkopo uzklausīto informāciju, izsaka paplašinātu interesi par Tieslietu ministrijas (turpmāk – TM) darba grupas izskatāmo problēmu loku un darbības laika rāmi. Atzīmē nepieciešamību šīs darba grupas ietvaros pārskatīt tiesisko regulējumu attiecībā uz Latvijas nevalstisko organizāciju darbību, īpaši attiecībā uz informācijas iegūšanu par ziedojumu avotiem un tā izlietojumu un atbilstību NVO darbības mērķiem. Atzīmē arī nepieciešamību nodrošināt atbilstošu regulējumu pietiekamai un vispusīgai NVO darbības uzraudzībai un kontrolei.

A.Loskutovs sniedz sīkāku informāciju par institucionālo pārstāvniecību darba grupā un izskatāmo jautājumu loku.

J.Ādamsons izsaka viedokli, ka Krimināllikumā paredzētie sodi par terorisma finansēšanu un personu vervēšanu teroristiskām darbībām ir nesamērīgi mazi. Iesaka TM darba grupā arī pievērst uzmanību šim apstāklim un pārskatīt sodu politiku izskatāmajā jomā.

J.Rancāns aicina komisijas vārdā nosūtīt vēstuli TM, kurā lūgt sniegt informāciju par TM secināto attiecībā uz NVO darbības caurskatāmības uzlabošanu un plānotajiem pasākumiem normatīvā regulējuma pilnveidošanai atbilstoši identificētajiem riskiem, kā arī nozares sodu politikas efektivitātes izvērtējumu.

Atsaucoties uz A.Latkovska ieteikumu, J.Rancāns aicina nosūtīt arī vēstuli Saeimas Valsts pārvaldes un pašvaldības komisijai kā atbildīgajai komisijai par NVO darbības tiesisko regulējumu, kurā izteikt šajā sēdē konstatēto nepieciešamību pārskatīt tiesisko regulējumu attiecībā uz Latvijas NVO darbību, īpaši attiecībā uz informācijas iegūšanu par ziedojumu avotiem un tā izlietojumu un atbilstību NVO darbības mērķiem, kā arī nepieciešamību noteikt pietiekamu un vispusīgu NVO darbības uzraudzības un kontroles mehānismu.

*Deputāti atbalsta J.Rancāna ierosinātās vēstules.*

J.Rancāns, atbalstot J.Ādamsona ierosinājumu, aicina turpināt jautājumu izskatīt sēdes slēgtajā daļā.

*Deputātiem nav iebildumu.*

Sēdes atklātā daļa pabeigta plkst.10.35.

Komisijas priekšsēdētājs J.Rancāns

Komisijas loceklis A.Latkovskis

Protokolētāja I.Silabriede